Gåte (band)

**Gåte** er et norsk folkrockband etablert i Trondheim i 1999. Bandet kombinerer tradisjonell norsk folkemusikk og eksplosiv rock. Gåte fikk sitt gjennombrudd tidlig i 2000-årene da de holdt flere store konserter, ga ut to studioalbum, to EP-er og ett livealbum. De har vunnet flere priser og utmerkelser, blant annet Spellemannprisen i 2002 for «årets nykommer» med debutalbumet *[[Jygri]]*. Gåte holdt sin siste konsert i 2005, men gjorde et par konserter før bandet gjenoppsto i 2017. Siden har bandet hatt en rekke konserter, og i 2018 kom albumet *[[Svevn]]*. Gåte vant Melodi Grand Prix 2024 med låten «Ulveham» og representerte Norge i Eurovision Song Contest 2024 i Malmö, der de endte på sisteplass.

## Bakgrunn
Bandet har historie tilbake til våren 1999, da den da 13 år gamle Gunnhild Sundli og storebroren Sveinung hadde en oppvarmingsjobb på Veita Scene i Trondheim. Spillejobben førte til et samarbeid med Magnus Børmark, Halvor Hoem og Martin Langlie. Året etter oppstarten ble Gjermund Landrø med, og de ga ut en EP med fem låter, der vuggesangen «Byssan Lull» og salmen «Eg veit i himmelrik ei borg» var blant låtene.

### Gjennombrudd (2002–2005)
Året etterpå signerte bandet platekontrakt med Warner Music. I mars 2002 kom «Gåte EP» som nådde en andreplass på den norske singellisten. Samme året spilte Gåte på  i Kristiansand, og i september kom debutalbumet *[[Jygri]]*. Albumet solgte 40&nbsp;000 eksemplarer og resulterte i en spellemannpris i klassen «årets nykommer». De ble også nominert til Alarmprisen 2003 i klassen beste rockealbum for samme album, og ble tildelt Prøysenprisen samme år.

For oppfølgeralbumet *[[Iselilja]]* ble Gåte nominert til både Spellemannprisen 2004 og Alarmprisen 2005 i klassen rock. De ble også nominert til Alarmprisen i klassen «årets liveartist». Bandet ble oppløst i 2005 og spilte en siste konsert 31. desember i Setesdal. 

### Delvis pause (2005–2017)
Tross oppløsningen fortsatt bandet å gjøre enkelte konserter. 3. april 2006 ga bandet ut konsertalbumet *Liva*, med opptak fra den nest siste konserten bandet holdt på Rockefeller i Oslo 30. desember 2005. På albumet var sangen «Venelite», som ikke hadde vært utgitt tidligere. Senere samme år kom også DVD-en *Liva* med opptak fra samme konsert. Den inneholdt bonusmateriell, blant annet fra konserten på Roskildefestivalen i 2003. Under denne og en rekke andre konserter opptrådte folkemusiker Knut Buen sammen med Gåte. Han har skrevet tekst og melodi til sangen «Kjærleik» som finnes på albumet *Iselilja*.

24. oktober 2009 gjorde bandet comeback under kulturfestivalen Uka i Trondheim, i Dødens Dal. Det var meningen at det skulle bli med denne ene opptredenen, men bandet fulgte opp med en liten sommerturné med fem konserter sommeren 2010. De avsluttet med å spille på Operataket i Oslo 20. august 2010, med det som ble en midlertidig slutt for bandet.

### Retur og ny musikk (2017–2023)
I 2017 returnerte Gåte med delvis original og delvis ny besetning: Gunnhild Sundli, Sveinung Sundli og Magnus Børmark fra originalbesetningen, pluss de to nye bandmedlemmene Jon Even Schärer og Mats Paulsen på trommer og bass.Det nye materialet ble skrevet i samarbeid med folkemusikeren Knut Buen som tekstforfatter. Buen er kjent som hardingfelespiller, men også en erfaren historieforteller og lyriker. Etter Gåtes gjenoppstandelse ga bandet ut en EP med fire spor, «Attersyn», i november 2017. To av sporene er basert på middelalderballader, mens to er nyskrevne. I november 2018 ga bandet ut sitt tredje studioalbum, *[[Svevn]]*. Både «Attersyn» og *Svevn* er resultat av et nært samarbeid med Knut Buen. I 2021 kom nok en EP, «Til Nord», etterfulgt av gruppens fjerde studioalbum, *Nord* samme år.

Utgivelsene med «nye» Gåte har variert lydlandskap med vekt på tradisjonell norsk folkemusikk. Gåte har samarbeidet med og brukt materiale fra Knut Buen og Astrid Krog Halse, og de viderefører arven etter Folque og Kong Lavring.

### Ny turné og Melodi Grand Prix (2023–)
Høsten 2023 lanserte Gåte en ny turné med konserter over hele Norge og et par byer i Danmark. Turneen var bandets største produksjon noensinne, og de fremførte nytt materiale fra sitt kommende album.
I januar 2024 kunngjorde NRK at Gåte var blant deltakerne i Melodi Grand Prix 2024. Bandet deltok med låten «Ulveham», og de kvalifiserte seg til finalen fra delfinale 2 lørdag 20. januar. Bandet ble raskt favoritt til å vinne finalen i Trondheim Spektrum lørdag 3. februar 2024. Der innfridde de favorittstempelet og vant konkurransen etter å ha fått flest seerstemmer. Som vinnere representerte Gåte Norge i Eurovision Song Contest 2024 i Malmö. De tok seg videre fra semifinalen, men i finalen ble det ingen suksess der de endte på sisteplass med 16 poeng – 12 fra fagjuryene og 4 fra seerne.

## Medlemmer
* Gunnhild Sundli – vokalist (1999–)
* Magnus Børmark – gitar (1999–)
* Jon Even Schärer – trommer, vokal (2017–)
* Mats Paulsen – bass, vokal (2017–)
;med
* Sturla Eide – fele (studio, 2023–)
* John Stenersen – nøkkelharpe, tangenter, vokal (live, 2023–)
* Arn Andersson – fele, tangenter, vokal (live, 2025–)

### Tidligere medlemmer
* Halvor Hoem – gitar (1999–2001)
* Gjermund Landrø – bassgitar, vokal (2000–2005)
* Kenneth Kapstad – trommer, perkusjon (2005)
* Martin Langlie – trommer (1999–2005)
*  – keyboard (2017)
* Katrin Frøder – bass, keyboard, vokal (2017)
* Sveinung Sundli – fele, tangenter, vokal (1999–2023)

## Diskografi
### Album
* 2002: *[[Jygri]]* (studioalbum)
* 2004: *[[Iselilja]]* (studioalbum)
* 2006: *[[Liva]]* (konsertalbum)
* 2018: *[[Svevn]]* (studioalbum)
* 2021: *Nord* (studioalbum)
* 2023: *Huldra* (2 LP-er) – samleutgivelse med tillegg av to ikke tidligere utgitte spor

### EP-er og singler
* 2000: «Gåte EP» (EP) – også kjent som «Gammel»
* 2002: «Gåte EP (2002)» (EP) – også kjent som «Grusomme skjebne»
* 2003: «Statt opp (Maggeduliadei)» (EP)
* 2004: «Sjå attende» (singel)
* 2017: «Attersyn» (EP), Drabant Music; med Knut Buen og Georg Buljo
* 2021: «Til Nord» (EP)
* 2023: «Vandrar» (EP)
* 2023/2024: «Ulveham» (singel)

## Referanser


## Eksterne lenker
* 
* 
*  Intervju med Magnus Børmark
*  Norsk Progrock Diskografi Oppslagsverk over norsk progressive musikk